In die Paanakker-egpaar se woning in Somerset-Wes vertel Jan die idee het gekom ná ’n vroeëre besoek aan die Rupert-motormuseum.
“Dit was in 2011 toe die kleinkinders uit Australië saam met hul ma kom kuier het. Ek wou vir [hulle] iets maak – nie as speelding nie, maar as aandenking – wat hulle kan hou. Ek het foto’s geneem van al die motors en vir hulle gesê hulle moet elkeen kies waarvan hulle hou en dan sal ek dit vir hulle maak.”
Met die foto’s as verwysing het hy tot in die fynste detail die presiese replika van die antieke motors in miniatuur-modelle opgebou.
Elke motor kom ook met sy eie agtergrond, hetsy ’n vulstasie of plaasskuur, en elke motor het sy eie boks vir veilige bewaring.
Jan, wat in Holland gebore is, herroep herinneringe uit sy kinderdae toe hy en sy pa in die wintermaande saam houtsnywerk gedoen het. Waar hy in die leefvertrek sit, hang ’n antieke houtklok bo sy kop wat hulle nog saam gemaak het en wat vandag as kosbare aandenking van ’n spesiale oomblik tussen pa en seun dien.